Borgmester Winni Grosbøll Vi bør søge erstatning
Borgmester Winni Grosbøll: Vi bør søge erstatning
Bornholms Regionskommune bør søge erstatning for tabte udligningskroner fra staten, mener borgmester Winni Grosbøll (S). Men det skal først vedtages i økonomi-, erhvervs- og planudvalget.
to 10.01.2019, 19:30
opd.:to, 20:25
- Vi er 20 kommuner, der gået sammen og har bedt nogle jurister vurderer, om der er belæg for at køre den her sag, siger borgmester i Bornholms Regionskommune, Winni Grosbøll (S).
Og det blev i dag konkluderet af advokatfirmaet HjulmandKaptain, at de 20 kommuner har juridisk grundlag for at søge erstatning hos staten.
Sagen handler om, at kommunerne har tabt store millionbeløb på baggrund af nogle forkerte beregninger i forbindelse med udligningsordningen, der fordeler penge mellem kommunerne.
- Nu er det lagt ud sådan, at den enkelte kommune afgør, om de ønsker at være en del af et eventuelt sagsanlæg mod staten med krav om kompensation på de manglende indtægter, vi har haft, lyder det fra borgmesteren.
Derfor skal økonomi-, erhvervs- og planudvalget i Bornholms Regionskommune på næste udvalgsmøde tage stilling til, om man ønsker at hive staten i retten for at få erstatning. Hvis udvalget mener, man skal være med til at føre sagen, indstiller de det til kommunalbestyrelsen, der så skal vedtage det.
Det er altså ikke vedtaget endnu, om man vil lægge sag an mod den danske stat. Men med tanke på det tocifrede millionbeløb, Bornholms borgere har mistet hvert år, flere år i træk, så er borgmesteren selv ikke så meget i tvivl, om hvad det næste træk skal være.
- Nu er vi gået med i det fælles arbejde for at kortlægge, om der er en fælles sag. Og når der nu er det, så er min umiddelbare indstilling, at så skal vi da også være med i det videre arbejde. Det er rigtig mange penge, Bornholms Regionskommune er blevet snydt for i rigtig mange år, og dermed også de bornholmske borgere. Men det er jo op til økonomiudvalget at vurdere, om vi skal det, siger Winni Grosbøll (S).
Hvis kommunen vælger at gå videre med sagsanlægget mod staten via rettens vej, så vil det være første gang, at flere kommuner hiver staten i retten på denne måde.
- Det er et drastisk skridt, men jeg synes også det er ret alvorligt og epokegørende, at man tilbage i 2014 bliver opmærksomme på en fejl, men ikke går ind og retter den.
Winni Grosbøll henviser til, at økonomi- og indenrigsministeriet i 2014 af Lemvig Kommune blev gjort opmærksom på fejlen i udligningsberegningerne. Men alligevel fortsatte fejludbetalingerne flere år efter. Først med virkning fra 2019 blev fejlen rettet.
- Det har jo betydet, at de bornholmske borgere i dag har en dårligere service, end vi havde haft, hvis vi havde fået de penge, vi skulle have haft. Det har betydet helt konkrete besparelsesrunder på Bornholm år efter år, og derved også forringet hjælpen til de bornholmere, der har haft brug for hjælpen. Så det har haft ret konkrete konsekvenser, lyder det fra borgmesteren.
Næste møde i økonomi-, erhvervs- og planudvalget er den 20. februar, så der forventes at være taget stilling til, om Bornholms Regionskommune går med i søgsmålet inden udgangen af februar.
De 19 andre kommuner, der har bestilt advokatfirmaets vurdering, og som overvejer at lægge sag an mod staten, er:
Hjørring, Guldborgsund, Næstved, Odsherred, Lolland, Svendborg, Rebild, Assens, Mariagerfjord, Randers, Lejre, Stevns, Vordingborg, Frederikshavn, Frederikssund, Jammerbugt, Brønderslev, Thisted og Kerteminde.
Bornholm kan rejse erstatningskrav mod staten
Politikere klar til kompensation
BRK med til at sagsøge staten